Rahvamuusikapeo repertuaar ilmub septembris
2019. aasta suvel XXVII laulu- ja XX tantsupeo raames toimuvale rahvamuusikapeole pani end kirja rekordilised 112 kollektiivi, milles mängib üle 1300 muusiku. Pidu ettevalmistav õppeprotsess saab hoo sisse septembris, mil valmib lõplikult repertuaar ning kollektiivijuhid saavad kätte noodivihikud.
Rahvamuusikapeo loomingulise juhi Juhan Uppini sõnul on huvi rahvamuusika vastu Eestis haruldaselt suur ning see kasvab iga aastaga. Tuleval suvel astuvad rahvamuusikapeo peakontserdil eraldi repertuaariga üles koguni üheksa pilliliiki: väikekandled, rahvakandled, kromaatilised kandled, viiulid, lõõtspillid, näppepillid, akordionid, torupillid ja koondorkester. Lisaks said end peole kirja panna kõik üksikud pillimängijad, kes sel hetkel üheski ansamblis ei tegutsenud.
Viimastel kuudel on pidu ettevalmistava loomingulise toimkonna põhiline aur läinud repertuaari koostamisele. Hetkel on käsil lugude seadete viimane lihv ning nende noodistamine. “Iga liik esitab viis lugu. Kogu repertuaar haakub peo kandva juhtmõttega “Minu arm” ning väärtustab traditsioone ning nende hoidmist,” ütles Uppin. Peamiselt mängitakse eesti traditsioonilisi pillilugusid ning paljudes liikides ka uut autoriloomingut. Kõik seaded luuakse just selle peo jaoks.
Rahvamuusikapeo repertuaariseminarid toimuvad 29. septembril Tallinnas ja 30. septembril Tartus. Paar nädalat enne seda jõuavad kollektiivideni ahjusoojad õpikud. Augustis avaneb kõikidel peole registreerunud kollektiivide juhtidel veelkord võimalus läbi registri õppematerjale tellida. Kusjuures õppematerjale ei pea tellima igale kollektiiviliikmele, vaid piisab ühest noodiraamatust kollektiivi kohta. Nagu puhkpilli- ja sümfooniaorkestritelgi, ilmub rahvamuusikapeo noodiraamatus repertuaar partituuridena, partiid saadetakse registreerunutele eraldi.
Kõik liigid astuvad oma kavaga üles rahvamuusikapeo peakontserdil, mis toimub reedel 5. juulil 2019 tantsuväljaku vahetus läheduses Poolamäel. Kandled annavad omaette eraldiseisva kontserdi “Kannelde Öö” Metodisti Kirikus peo avapäeval, 4. juulil.